《和寇寺丞夏日游丽春园》
宋代·魏野

丽春园甲召公城，池想游鱼恨至清。
一簇楼台如画出，数群鸥鹭似家生。
芰荷香里垂纶坐，杨柳阴中把卷行。
不领管弦唯静憩，相门年少有高情。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。